Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση των μέτρων αντιντάμπινγκ που επέβαλε ο κανονισμός (EΚ) αριθ. 1603/2000 του Συμβουλίου στις εισαγωγές εθανολαμινών καταγωγής Ηνωμένων Πολιτειών της Αμερικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 13 Ιουνίου 2002 ξεκίνησε μια περιορισμένη στη μορφή των μέτρων μερική ενδιάμεση επανεξέταση σχετικά με τα μέτρα αντιντάμπινγκ που επεβλήθησαν με τον κανονισμό (ΕΚ) αριθ. 1603/2000 του Συμβουλίου στις εισαγωγές στην Κοινότητα εθανολαμινών καταγωγής Ηνωμένων Πολιτειών της Αμερικής.

Η συνημμένη πρόταση κανονισμού του Συμβουλίου βασίζεται στα πορίσματα της έρευνας σχετικά με την ανάγκη να προβλεφθεί στο λειτουργικό τμήμα του κανονισμού (EΚ) αριθ. 1603/2000 του Συμβουλίου, μια ρήτρα για ελαττωματικά προϊόντα.

Κατά συνέπεια προτείνεται να εγκρίνει το Συμβούλιο τη συνημμένη πρόταση κανονισμού του Συμβουλίου, η οποία θα πρέπει να δημοσιευθεί στην Επίσημη Εφημερίδα των Ευρωπαϊκών Κοινοτήτων το συντομότερο δυνατό.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση των μέτρων αντιντάμπινγκ που επέβαλε ο κανονισμός (EΚ) αριθ. 1603/2000 του Συμβουλίου στις εισαγωγές εθανολαμινών καταγωγής Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητα [1] (εφεξής "βασικό κανονισμό") και ιδίως το άρθρο 11, παράγραφος 3,

[1] ΕΕ L 56 της 6.3.1996, σ. 1, όπως τροποποιήθηκε τελευταία με τον κανονισμό (EΚ) αριθ. 1972/2002 (ΕΕ L 305 της 7.11.2002, σ. 1).

την πρόταση που υπέβαλε η Επιτροπή αφού ζήτησε τη γνώμη της Συμβουλευτικής Επιτροπής,

Εκτιμώντας τα εξής:

A. ΔΙΑΔΙΚΑΣΙΑ

1. Ισχύοντα μέτρα

(1) Τον Ιούλιο 2000, το Συμβούλιο επέβαλε με τον κανονισμό (EΚ) αριθ. 1603/2000 [2], οριστικούς δασμούς αντιντάμπινγκ στις εισαγωγές εθανολαμινών καταγωγής Ηνωμένων Πολιτειών της Αμερικής (των "ΗΠΑ"). Οι δασμοί έλαβαν τη μορφή ειδικών δασμών.

[2] ΕΕ L 185 της 25.7.2000, σ. 1.

2. Έναρξη διαδικασίας

(2) Στις 13 Ιουνίου 2002, η Επιτροπή ανήγγειλε με ανακοίνωση (εφεξής "ανακοίνωση για την έναρξη διαδικασίας"), που δημοσιεύτηκε στην Επίσημη Εφημερίδα των Ευρωπαϊκών Κοινοτήτων [3], την έναρξη διαδικασίας μερικής ενδιάμεσης επανεξέτασης σχετικά με τα μέτρα αντιντάμπινγκ που επεβλήθησαν στις εισαγωγές στην Κοινότητα εθανολαμινών καταγωγής Ηνωμένων Πολιτειών της Αμερικής.

[3] ΕΕ C 140 της 13.6.2002, σ. 17.

(3) Η διαδικασία επανεξέτασης κινήθηκε με πρωτοβουλία της Επιτροπής για να εξεταστεί η καταλληλότητα των ισχυόντων μέτρων. Το ισχύον μέτρο, δηλαδή η επιβολή δασμού υπό μορφή ειδικού δασμού, δεν προβλέπει περιπτώσεις στις οποίες τα εισαγόμενα προϊόντα έχουν υποστεί φθορά πριν να τεθούν σε ελεύθερη κυκλοφορία.

3. Έρευνα

(4) Η Επιτροπή ενημέρωσε επίσημα τους παραγωγούς εξαγωγείς, τους εισαγωγείς και τους χρήστες που είναι γνωστό ότι ενδιαφέρονται, καθώς και τις ενώσεις τους, τους αντιπροσώπους της ενδιαφερόμενης χώρας εξαγωγής και τους παραγωγούς της Κοινότητας σχετικά με το γεγονός ότι κινήθηκε η διαδικασία. Στα άμεσα ενδιαφερόμενα μέρη παρασχέθηκε η δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη διαδικασίας.

(5) Ορισμένοι παραγωγοί εξαγωγείς στην ενδιαφερόμενη χώρα, καθώς και κοινοτικοί παραγωγοί και κοινοτικοί εισαγωγείς/οικονομικοί παράγοντες εξέφρασαν γραπτώς τις απόψεις τους. Δεκτά σε ακρόαση έγιναν όλα τα μέρη που το ζήτησαν εντός της καθορισθείσας προθεσμίας και τα οποία απέδειξαν ότι η ακρόασή τους επιβάλλεται ένεκα ειδικών λόγων.

(6) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον καθορισμό της καταλληλότητας των ισχυόντων μέτρων.

B. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

(7) Το άρθρο 145 του κανονισμού (EΟΚ) αριθ. 2454/93 της Επιτροπής, της 2ας Ιουλίου 1993 [4] για τη θέσπιση διατάξεων εφαρμογής του Κοινοτικού Τελωνειακού Κώδικα [5] προβλέπει, για τον καθορισμό της δασμολογητέας αξίας, την αναλογική κατανομή της πράγματι πληρωθείσας ή πληρωτέας τιμής σε περίπτωση που τα εμπορεύματα έχουν υποστεί ζημία πριν από τη θέση τους σε ελεύθερη κυκλοφορία.

[4] ΕΕ L 253 της 11.10.1993, σ. 1, όπως τροποποιήθηκε τελευταία με τον κανονισμό (EΚ) αριθ. 444/2002 (ΕΕ L 68 της 12.3.2002, σ. 11).

[5] Κανονισμός (ΕΟΚ) αριθ. 2913/92 του Συμβουλίου (ΕΕ L 302 της 19.10.1992, σ. 1).

(8) Για να αποφευχθεί η είσπραξη υπερβολικού ποσού δασμού αντιντάμπινγκ, ο ειδικός δασμός πρέπει, σε περίπτωση ελαττωματικών προϊόντων, να μειώνεται κατ' αναλογία της πράγματι πληρωθείσας ή πληρωτέας τιμής.

(9) Οι κοινοτικοί παραγωγοί ισχυρίστηκαν ότι ο όρος "ελαττωματικό" είναι ασαφής και ενδέχεται να αποτελέσει το αντικείμενο ευρείας ερμηνείας που θα μπορούσε να οδηγήσει σε πρακτικές καταστρατήγησης ή ακόμα και να καταστήσει μη αποτελεσματικούς τους δασμούς αντιντάμπινγκ. Για να αποφευχθεί η καταστρατήγηση των μέτρων, προτάθηκε να προβλεφθεί η υποβολή μιας δεύτερης ανεξάρτητης πραγματογνωμοσύνης σε περίπτωση που οι τελωνειακές αρχές κρίνουν ότι τα εμπορεύματα είναι ελαττωματικά.

(10) Θα πρέπει να σημειωθεί το γεγονός ότι η εκτίμηση της αξίας των εμπορευμάτων, είτε είναι ελαττωματικά είτε όχι, πραγματοποιείται από τις τελωνειακές αρχές με βάση σαφώς καθορισμένους κανόνες, οι οποίοι προβλέπονται στον Κοινοτικό Τελωνειακό Κώδικα και οι οποίοι δεν επιτρέπουν ευρείες ερμηνείες που θα μπορούσαν να καταστήσουν μη αποτελεσματικούς τους δασμούς αντιντάμπινγκ. Λαμβανομένης υπόψη της ύπαρξης των εν λόγω καθιερωμένων κανόνων, δεν απαιτείται να προβλεφθούν ειδικές διατάξεις για εμπορεύματα που υπόκεινται στη λήψη μέτρων αντιντάμπινγκ. Κατά συνέπεια, απορρίπτεται το αίτημα για τη διενέργεια υποχρεωτικής δεύτερης πραγματογνωμοσύνης.

(11) Ένας συνδεόμενος εισαγωγέας προέβαλε τον ισχυρισμό ότι δεν θα έπρεπε να επιβάλλονται δασμοί αντιντάμπινγκ σε ελαττωματικά προϊόντα, δεδομένου ότι δεν θα έπρεπε να θεωρούνται ομοειδή προϊόντα.

(12) Σχετικά με το θέμα αυτό, ένα προϊόν δεν παύει αυτομάτως να είναι ομοειδές προϊόν όταν υποστεί ζημία. Μπορεί να εξακολουθεί να διαθέτει τα ίδια φυσικά και χημικά χαρακτηριστικά και να χρησιμοποιείται για τους ίδιους σκοπούς, προξενώντας πιθανόν ζημία στον κοινοτικό κλάδο παραγωγής. Επομένως το επιχείρημα αυτό απερρίφθη.

(13) Εξήχθη επομένως το συμπέρασμα ότι ελλείψει βάσιμων επιχειρημάτων από μέρους των ενδιαφερομένων μερών, σε περιπτώσεις που τα εμπορεύματα έχουν υποστεί ζημία πριν από τη θέση τους σε ελεύθερη κυκλοφορία, εφόσον η πράγματι πληρωθείσα ή πληρωτέα τιμή υπολογίζεται αναλογικά για τον καθορισμό της δασμολογητέας αξίας, ο ειδικός δασμός μειώνεται κατ' αναλογία της πράγματι πληρωθείσας ή πληρωτέας τιμής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (EΚ) αριθ. 1603/2000 του Συμβουλίου, προστίθεται η ακόλουθη παράγραφος:

"4. Σε περιπτώσεις που τα εμπορεύματα έχουν υποστεί ζημία πριν από τη θέση τους σε ελεύθερη κυκλοφορία και, κατά συνέπεια, εφόσον η πράγματι πληρωθείσα ή πληρωτέα τιμή υπολογίζεται αναλογικά για τον καθορισμό της δασμολογητέας αξίας, σύμφωνα με το άρθρο 145 του κανονισμού (EΟΚ) αριθ. 2454/93 της Επιτροπής, το ποσό του δασμού αντιντάμπινγκ, το οποίο υπολογίζεται με βάση τα προαναφερθέντα ποσά, μειώνεται κατ' αναλογία της πράγματι πληρωθείσας ή πληρωτέας τιμής."

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος